# data[].attributes.body
Lähiopetuskerta, 21.8.2018 Tiistai

Tänään alkoi 1. periodilla mielenkiintoinen kurssi esiintymistaidoista. Tunnilla käsittelimme kurssin sisältöä ja pääaiheita, kuten vuorovaikutusta ja viestintää sekä niiden tärkeyttä työelämässä. Vaikka kuulostaa mielestäni kliseiseltä, että ihminen on luotu viestimään ja kommunikoimaan muiden ihmisten kanssa, en ole silti tajunnut ajatella sen tärkeyttä yrityselämässä. Se on myös opeteltava taito, kuten mikä tahansa muukin. Et voi olla vaikuttava ja hyvä yrittäjä, jos esiintymis- ja vuorovaikutustaidoissasi on puutteita. Helposti ajattelen ainakin itse, että joku ihminen on luonnostaan vain hiljainen, ujo tai yleisesti hermostunut. Tänään tunnilla oivalsin, että hyvät vuorovaikutustaidot voidaan oppia, ja se on elintärkeää yrityselämässä menestymisen kannalta. Hyvät vuorovaikutustaidot koostuvat tiedosta, taidosta ja asenteesta. Tänään tunnilla oivalsin myös sen, että yksinään yksikään yllä mainituista taidoista ei tee ihmisestä hyvää viestijää tai luo tälle automaattisesti hyviä vuorovaikutustaitoja. Luokassa oli tänäänkin varmasti läsnä monia todella fiksuja ihmisiä, jotka eivät pidä esiintymisestä ja muille puhumisesta, eikä monikaan silloin saa tietää heidän viisaudestaan ja osaamisestaan. Sitten löytyi varmasti myös niitä, jotka osaavat yleisön edessä vakuuttaa kuulijansa, vaikka eivät varsinaisesti tietäisikään mitään aiheesta. Mutta siitä en ole varma, löytyikö yhtäkään henkilöä, joka sekä tuntisi aiheensa läpikotaisin että osaisi vielä puhua siitä vakuuttavasti yleisön edessä. Ja kun opettaja mainitsi tunnilla lukeneensa tutkimuksen, jonka mukaan suomalaisilla yrittäjillä ja kaupan alan ammattilaisilla kaikista eniten puutteita oli vuorovaikutustaidoissa, ei tieto yllättänyt minua yhtään. Esiintymistaitoja ei mielestäni arvosteta tarpeeksi, vaikka oikeasti viisain tai fiksuinkaan ihminen ei saa näytettyä muille osaamistaan ja potentiaaliaan, jos esiintymistaidoissa on aukkoja.

Viestijä-analyysi;

A. Vahvuuteni:

- sosiaalisuus

- empaattisuus

- luonnollisuus yleisön edessä (jos ei jännitä liikaa)

- kuuluva ääni

- osaan käyttää kehonkieltä apuna viestinnässä

- osaan pitää yleisön kiinnostuneena

- osaan vakuuttaa vastapuolen kannastani

Heikkouteni:

- hermostuneisuus esiintymistilanteissa

- joskus epäselkeä ulosanti

- katsekontaktin ylläpitäminen hankalaa

B. Ajattelen itse aina olevani ulospäinsuuntautunut, vahva ja hyvä puhuja ja yleisesti ihminen joka ei pelkää sosiaalisia tilanteita, mutta toisaalta olen myös kova jännittäjä ja aina tietyn yleisön edessä annan sille liikaa valtaa. Esiintyjänä olen pitkälti samanlainen; tiedostan sen, että minussa on potentiaalia ja sisälläni asuu esiintymistä rakastava perhonen, mutta esiintymisjännitykseni vie ison osan siitä potentiaalista. Olen tottunut harrastuksessani esiintymään, kilpailemaan ja suoriutumaan paineen alla, mutta yleisön edessä puhuminen on ollut aina kuitenkin vaikeaa. Uskon kuitenkin, että harjoitus tekee mestarin tässäkin asiassa, ja taito on täysin opittavissa. Kun on päässyt alun vaikeuksista yli ja uskaltautunut ensimmäiset kerrat puhumaan yleisön edessä, uskon sen helpottuvan sen jälkeen. Haluan joskus olla selkeä sekä vaikuttava viestijä - sellainen, joka saa yleisön pidettyä otteessaan pelkällä olemuksellaan ja puhetyylillään. Haluan opetella hallitsemaan esiintymisjännitykseni sekä olemaan kaikilla lavoilla ja kaikenlaisen yleisön edessä ennen kaikkea aito, koska tiedän silloin olevani parhaimmillani. Jos jännitän liikaa, en pysty antamaan itsestäni ulos sitä potentiaalia, joka minussa piilee.

C. Kehittämiskohde:

Esiintymisjännityksen hallitseminen ja itseni rentouttaminen yleisön edessä.
Tavoite:

Pystyn puhumaan yleisön edessä liikehtimällä normaalisti. Unohdan hermostuneisuuteen liittyvät maneerini.

Keinot:

Lähden enemmän mukaan esiintymistilanteisiin kaikissa mahdollisissa ympäristöissä, enkä jää taka-alalle ja enkä pelkää epäonnistumista. Osallistun näihin sekä koulussa että vapaa-ajalla.

Aikataulu:

Aloitan asian työstämisen heti. Tradenomikoulun jälkeen 3-4 vuoden päästä en enää jännitä esityksen tai puheen pitämistä, ja pystyn jalostamaan esityksiä ja keskittymään pienempiin retorisiin seikkoihin.

# data[].attributes.body
Lähiopetuskerta 4.9.2018, Tiistai

Tämän päivän tunnilla käsittelimme esiintymisjännitystä. Aihe on itselleni hyvin henkilökohtainen, sillä olen koko elämäni kärsinyt kovasta esiintymisjännityksestä ja olen ollut heikko suoriutumaan paineen alla. Harrastuksessani olen joutunut esiintymään ja kilpailemaan pienestä tytöstä asti, mutta silti jännitys on edelleen vahvasti läsnä kaikissa tilanteissa elämässäni, joissa joudun esiintymään tai suoriutumaan jostain paineen alla.

Olen käsitellyt keinoja hallita jännitystä koko elämäni. Kun olin 16 ja kilpailin joukkueeni kanssa SM-sarjassa, meillä oli oma psyykkinen valmentaja. Joukkueena kävimme yhteisissä palavereissa, mutta minulla oli hänen kanssaan myös kahdenkeskisiä palavereja. Minulla oli ongelma; olin lahjakas urheilija, mutta en vain saanut ikinä itsestäni tuomareiden edessä parasta näytettyä tai tein isoja virheitä suorituksessa. Harjoitussalilla onnistuin lähes aina, mutta pääni ei kestänyt painetilannetta kilpailuissa. Yritimme hyvin monia keinoja noiden vuosien aikana, joista osasta oli jonkin verran apua, ja osasta taas ei ollenkaan. Vaikka keskityimme pääasiassa urheilusuorituksen jännityksen hallintaan, hänen kanssaan keskustelluista tunneista ja tehdyistä analyyseistä on apua edelleen.

Puhuessa yleisölle jännitys on vielä raadollisempaa. Jos harrastuksessani tein kilpailuissa virheen, maallikkokatsoja ei useinkaan edes huomannut sitä. Puheesta sen sijaan kuulee usein heti, jos esiintyjää jännittää. Kun hallintakeinojen käytön käsittely aloitettiin tunnilla, olin hieman skeptinen asian suhteen. Olin kuitenkin käyttänyt nuorempana niin paljon aikaa noiden keinojen käsittelyyn, eikä niistä saatu apu ollut ikinä ollut kummoinen. Kuitenkin yllätyin positiivisesti, koska jo itse asiasta keskustelu ja läpikäynti luokan kanssa auttoi huomattavasti. Tajusin, että kaikista tärkeintä esiintymisjännityksen hallinnassa on olla armollinen itsellensä. Jo tietoisuus siitä, ettei sinua tuomita virheestä, tekee tilanteesta jo paljon mukavamman. Kukaan meistä ei ole täydellinen, ja me myös kaikki tiedämme sen. Siitä syystä yleensä kaikista ankarin itsellesi olet sinä itse, ja omien odotuksiensa laskeminen esitystään kohtaan vie yleensä enemmän eteenpäin kuin keskittyminen täydelliseen suoritukseen.

10 vinkkiä esiintymisjännityksen hallintaan;

1.     Suunnittele/harjoittele esitys kunnolla ennen esiintymistä

-         Kun esitys on hyvin harjoiteltu, voi jännityksen tullessa turvautua sen suunniteltuun kulkuun. Vanhan sanonnan tavoin hyvin suunniteltu on puoliksi tehty, eikä virheille jää niin paljon tilaa.

2.     Muista syödä ja juoda hyvin muutama päivä ennen esitystä

-         Nestetasapainoon on tärkeää kiinnittää huomiota muutamaa päivää ennen esiintymistä. Esiintymistilanteessa elimistö on tietynlaisessa rasitustilassa kuten esimerkiksi urheilusuorituksessa, joten tilannetta helpottaakseen kannattaa syödä ja juoda hyvin.

3.     Ennen esitystä tee asioita, joista nautit

-          Ennen esiintymistä kannattaa yrittää suunnata oma huomio johonkin muuhun asiaan tai tekemiseen kuin itse esiintymiseen. Urheilu tai oman lempiharrastuksen parissa puuhailu saattaa auttaa viemään ajatuksia pois liiasta jännittämisestä.

4.     Jos tarvitset lääkitystä, lääkärin puoleen voi kääntyä

-          Esiintymistilanteisiin on olemassa lieviä rauhoittavia lääkkeitä, jos tuntuu, että jännitys ottaa vallan ja pilaa esityksen usein esiintymistilanteessa. Lääkäri voi esimerkiksi määrätä beetasalpaajia, jotka kemiallisesti rauhoittavat elintoimintoja ja näin esiintyminen on helpompaa.

5.     Tutustu esitystilaan ennen esitystä

-         Tilan tunteminen luo turvallisuuden tunnetta ja auttaa tuntemaan itsensä enemmän kotoisaksi esiintymistilanteessa.

6.     Keskity esiintyessä hengitykseen

-         Rauhallinen hengitys auttaa rauhoittamaan elintoimintoja, ja näin käsitykset ja luulot omasta esiintymisestä muuttuvammat realistisemmaksi. Myös ajatus kulkee selkeämmin, kun elimistö on rauhallisempi.

7.     Ota katsekontaktia yleisöön

-          Yleisöön katsominen saattaa olla vaikeaa, mutta usein se kuitenkin auttaa. Yleisöstä voi etsiä esimerkiksi jonkun katsekontaktiin vastaavan henkilön, jolla on lempeät kasvot. Tällaisia ihmisiä on varmasti joka yleisössä.

8.     Keskity esityksesi aiheeseen jännityksen sijasta

-          Jos mahdollista, jätä omat jännittämisen oireesi huomiotta ja keskity esityksen asiaan. Jos esiintymistilanne vaatii heittäytymistä yms., yritä päästä tarvittavaan flow-tilaan. Tällöin yleensä kaikki muut ajatukset unohtuvat.

9.     Luota muiden empatiakykyyn ja hyväksyvyyteen

-          Usein pelätään, että virheen sattuessa tuomitaan taikka aletaan pilkkaamaan. Asia ei kuitenkaan ikinä ole niin, sillä suurin osa mistä tahansa yleisöstä on empatiakykyistä. Vaikka esiintyessä tekisi virheen, yleensä maailma ei kaadu siihen ja yleisökään ei tuomitse sinua ihmisenä sen vuoksi.

10. Ennen kaikkea – ole oma itsesi!

-          Ole oma itsesi esiintymistilanteessa, sillä niin pystyt parhaimmalla tavalla vaikuttamaan yleisöösi ja olemaan sinut esiintymistilanteessa. Kukaan muu ei voi olla sinä, ja siinä piileekin sinun voimavarasi esiintyjänä.

# data[].attributes.body
Lähiopetuskerta 18.9.2018, Tiistai

Tällä lähiopetuskerralla käsittelimme asioita, joita vaikuttavan puheen sunnittelussa täytyy ottaa huomioon. Itse yllätyin siitä, miten paljon tehokeinoja puheeseen voikaan sisällyttää, ja miten näiden tehokeinojen käyttö elävöittää puhetta sekä auttaa puhujaa kohti parempaa vuorovaikutusta yleisön kanssa. Helposti ajattelee itseänsä ja omaa esiintymistään tavallaan ylhäältä annettuna, eikä osaa edes ajatella, miten siihen kaikkeen voi itse vaikuttaa. Tietysti moni sekä sanallisista tehokeinoista sekä olemukseen liittyvistä tehokeinoista tulee hyvältä puhujalta luonnostaan, eikä niihin silloin tarvitsekkaan erityisesti keskittyä. Jokaisella on kuitenkin myös parantamisen varaa omissa esiintymistaidoissaan, ja sen takia on hyvä tietää teoriaa aiheesta. Kun tunnistaa omat heikkoutensa, tietää esiintyessään keskittyä niiden asioiden parantamiseen ja tätä kautta kehittyä esiintyjänä ja puhujana.

Toinen mielestäni tärkeä asia oivaltaa on kuulija-ja tilanneanalyysin tärkeys. Muistan itsekkin kuunnelleeni monia puheita elämässäni, joiden puhujat eivät selkeästi olleet ottaneet huomioon yleisön rakennetta taikka tilannetta, jossa puhuivat. Hyvänä esimerkkinä tästä olivat koululla muutama viikko sitten vierailleet puhujat Nuoret onnistujat -tapahtumassa. Ensimmäinen puhuja oli hyvin mielenkiintoinen, inspiroiva ja luonteva esiintyjä, jonka puhetta oli mielekästä kuunnella. Puhe kuitenkin kesti hyvin kauan, ja noin tunnin jälkeen yleisön keskittyminen alkoi herpaantua. Kun puhe oli ohi, yleisö oli jo aivan valmis lähtemään kotiin, mutta toiselle puhujalle oli myös varattu puolitoista tuntia. Toinen esiintyjä ei ollut niin luonteva lavalla kuin ensimmäinen, eikä hän ollut ymmärtänyt puhuvansa yleisön kannalta erittäin hankalassa tilanteessa. Hän ei ollut ottanut huomioon yleisön heikkoa vireystilaa pitkän istumisen jälkeen, ja hänen puheensakin oli suurilta osin informatiivinen ja tarinankerrontaan perustuva. Tästä ei tietenkään seurannut mitään hyvää; yleisö ei keskittynyt puheeseen, ja esiintyjä itsekkin huomasi tämän. Hän reagoi kuitenkin mielestäni hyvin, sillä tilanteen analysoinnin jälkeen hän yritti elävöittää puhettansa esimerkiksi vaihtelemalla selkeämmin äänenpainoa ja kysymällä yleisöltä enemmän kysymyksiä. Kuulija- ja tilanneanalyysit ovat tavallaan koko puheen kulmakiviä, sillä jos esiintyjä ei tee niitä lainkaan tai ne epäonnistuvat, ei puheella saavuteta haluttua vaikutusta.

Tehtävä; Ted-Talks, Esiintyjä-analyysi

Valitsin puheekseni Hadi Eldebekin puheen "Why must artists be poor?". Hadi Eldebek on muusikko, yrittäjä ja kouluttaja, joka luo ja kehittää taiteita ja kulttuuria ympäri maailmaa.

Hänen puheensa tavoite oli herättää kuulijoissa kysymys siitä, miksi taiteilijoita ja muusikkoja ei tueta rahallisesti tarpeeksi. Hän aloitti puheen kertomalla omista kokemuksistaan tilanteesta, joka konkretisoi kuulijoille asian henkilökohtaisuuden. Näin hän sai kuulijat heti kiinnostumaan ja kiinnittämään huomiota, joka on mielestäni tavoittelemisen arvoinen lähtökohta puheelle. Vaikka hän puhui aiheesta, jossa hänen haluamaansa muutosta ei ole mahdollista toteuttaa kovinkaan nopeasti, silti hän säilytti humoristisen ja positiivisen otteen aiheeseensa läpi puheen. Sitä oli miellyttävää kuunnella, sillä esiintyjä kärjistämisen sijaan pysyi rauhallisena ja esitti relevanttia informaatiota asiaan liittyen.
Esiintyjänä Hadi oli luonteva. Hän oli lavalla puhuessaan rento ja näytti nauttivan yleisön edessä olemisesta. Hetkittäin kuitenkin näkyi pieniä jännittämisen piirteitä, jotka huomasin esimerkiksi puhenopeudessa. Yleisön hän otti huomioon loistavasti katsekontaktin sekä kysymysten avulla, sekä muutaman kerran myös osoitti sormellaan yleisössä olevaa henkilöä ja kohdisti sanansa suoraan hänelle. Hadin kasvot olivat koko puheen ajan eläväiset ja hymyileväiset, joka tuki tavoiteltua positiivista vaikutelmaa. Havaintomateriaalina hänellä oli älytaulu, jolta hän näytti tilastoja. Tilastot olivat selkeästi ja esteettisesti esitettyjä, ja niiden värimaailmat tukivat kokonaiskuvaa. Kiinnostavuutta aiheeseen ja tilastoihin hän toi vertailemalla niissä esitettyjä asioita sekä herättämällä niiden avulla kysymyksiä. Siirtymät esimerkiksi tilastosta esimerkkiin tai kysymyksestä informaatioon olivat sulavia.
Verbaalisesti hän oli lahjakas puhuja. Hän puhui pääosin selkeää englantia, jota oli helppo kuulijan ymmärtää. Äänenpainoja hän käytti mielestäni tehokkaasti painottaessaan tärkeitä ja usein lauseiden viimeisiä sanoja. Tämä toi puheeseen vaikuttavuutta ja kiinnostavuutta. Jos puheen kuulija putoaa jossain vaiheessa kärryiltä, harvoin keskittyminen enää palaa takaisin. Hadi piti mielestäni kuitenkin hyvin yleisön ajan tasalla ja tauotti puheen hyvin. Hän sitoi puheen yhteen jatkamalla alussa esittämäänsä omaa esimerkkiä puheen lopussa. Tässä hän käytti myös huumoria, joka toimi hyvänä kevennyksenä yleisölle. Sanattoman viestinnän keinoja hän hyödynsi myös hyvin; hänen olemuksensa ei viestinyt jännityksestä ja hänen liikkeensä lavalla olivat hyvin luonnollisia. Käsillään hän tuki puhetta hyvin.
Kokonaisuudessaan puhe oli mielestäni onnistunut. Se oli hyvin jäsennelty ja osat tulivat kuulijalle juuri oikeassa järjestyksessä, jolloin mielenkiinto pysyi hyvin yllä. Kokonaisarvosanaksi Hadi Eldebekin puheelle antaisin 9.

# data[].attributes.body
Lähiopetuskerta 25.9.2018, Tiistai

Tänään pidimme kurssin ensimmäiset vaikuttavat puheet luokassa. Aamulla tunnelma oli hyvin jännittynyt, kun astelin luokkaan kahdeksan jälkeen. Muutamat olivat yksin kertailemassa muistiinpanojaan, ja suurin osa luokasta harrasti ryhmäpanikointia yhdessä luokan sohvaryhmistä. Itselläni sama tilanne olisi edessä vasta viikon päästä, joten silloin tuo kaikki häsellys tuntui huvittavalta. On kummallista ajatella, että keskenään joka päivä keskustelevat ihmiset jännittävät niin kovasti tilannetta, jossa ainoa ero normaaliin keskustelutilanteeseen kaverin kanssa on hieman pidempi puheenvuoro ja seisominen. Tiedän kuitenkin olevani väärä henkilö kyseenalaistamaan minkään tasoista jännitystä, sillä itse jännitän jopa niinkin typeriä asioita kuin bussivierustoverille seuraavalla pysäkillä jäämisen viestittämistä. Kaikesta huolimatta astin luokkakavereistani, että moni oli kehittänyt itselleen mörön puheesta, vaikka tilanne ei loogisesti ajateltuna ollut ollenkaan paha. Kun puheet pääsivät käyntiin, luokan ilmapiiri keveni hieman jännityksen tasaantuessa. Kuulimme upeita puheita, joita oli selkeästi suunniteltu pitkään ja niiden esittäminen on vaatinut rohkeutta puhujalta. Oli upeaa nähdä, kuinka kaikki pystyivät voittamaan pelkonsa ja olivat silminnähden myös itsestään ylpeitä tehdessään sen. Katsellessani onnistumisien iloja luokkakavereideni silmissä keksin itselleni aiheen puheeseen, josta minulla varmasti on sanottavaa.

Oivalluksia vaikuttavista puheista;

1.      Vaikuttavan puheen pitäjän tulisi pyrkiä lavalla luonnollisuuteen.

-          Puheen pitäjästä näkee, jos esitykseen on suunniteltu efektejä, jotka eivät käy yksi yhteen puhujan persoonallisuuden kanssa. On tärkeää kiinnittää huomiota hyvän puheen piirteisiin, mutta liikaa ei kuitenkaan kannata yrittää, sillä se syö puheen vaikuttavuutta.

2.      Suunnittelu ja harjoittelu ovat avaimia puheen onnistumiseen.

-          Puheet, jotka oli hyvin suunniteltu, onnistuivat parhaiten. Näillä puhujilla oli usein kattavat muistiinpanot mukana, vaikka he eivät tukeutuneetkaan niihin. Päinvastoin hyvin suunnitellut puheet olivat selkeästi myös hyvin harjoiteltuja.

3.      Hyvä perusasento on tärkeää.

-          Puheen uskottavuutta syö huono perusasento. Jos seisoo hyvässä ja suorassa asennossa puhetta pitäessään, puheesta jää heti parempi yleisvaikutelma.

4.      Puhetta pitäessä on tärkeää puhua rauhalliseen tahtiin.

-          Jos puhuja puhuu liian nopeaan tahtiin, puheen ymmärrettävyys kärsii. Vaikka asia olisi itsessään hyvää, on kuulijan vaikea saada selvää, jos lauseiden välissä ei ole taukoja. Kuulijalla ei ole aikaa sisäistää tietoa ennen seuraavaa lausetta, jolloin kuulijan mielenkiintokin katoaa.

5.      Yleisön osallistaminen vapauttaa tunnelmaa.

-          Muutamassa puheessa puhuja pyysi yleisöä esimerkiksi vastaamaan kysymykseen nostamalla kättä. Tällainen hyvinkin pieni asia saa sekä yleisön että puhujan itsensä rentoutumaan paremmin, eli vaikutus yleiseen tunnelmaan on suuri.

6.      Jännitys on OK!

-          Kaikkia jännittää puheen pitäminen, eikä sitä pidä pelästyä liikaa. Jännitys kuuluu moneen tilanteeseen elämässä, ja sen kanssa on hyvä oppia elämään ja toimimaan. On loistavaa, että tällaisia tilaisuuksia tulee, jossa paineen alla esiintymistä joutuu harjoittelemaan.

# data[].attributes.body
Lähikerta 3.10.2018, Tiistai

Tänään aamulla herätessäni olin kuolla jännitykseen. Nukuin hyvin huonosti edellisenä yönä miettien koko yön tulevaa tilannetta, jossa joutuisin yleisön eteen. Aamulla kuitenkin yllättävän rauhallisesti keitin aamukahvini, sanoin itselleni pystyväni siihen (ja virheiden olevan OK) ja lähdin kohti koulua. Luokkaan tullessani huomasin itsekin aloittavani ryhmäpanikoinnin ystävieni kanssa, jota olin niin edellisellä viikolla huvittuneesti katsellut. Tällä kertaa puheiden alkaminen ei omalta osaltani poistanut tai lieventänyt jännitystä, vaan lähinnä pahensi siä. Kun vuoroni lähestyi, tunsin kuinka sykkeeni alkoi nousta ja käteni kihelmöidä. Päätin, ettei mitään estä minua kokemasta tätä oppimistilannetta, joka vie minua ainostaan eteenpäin. Kun astelin eteen, en muista miettineeni mitään muuta kuin veren kohinaa päässäni, mutta ihmeen kummalla pääsin kuitenkin eteen aivan pystypäin. Puhuessani menin tavallaan tietynlaiseen flow-tilaan, jonka koen usein voimistelussa kilpailusuorituksen aikana. Yhtäkkiä en tarvinnutkaan oikeastaan muistiinpanoja, ja harjoittelemani puhe tuli kuin tulikin selkärangasta. Lopettaessani ajattelin, miten ylpeä olenkaan itsestäni ja siitä, että tein sen. Kynnystä suoritukseen oli jonkin verran, mutta en silti missään vaiheessa ajatellut perääntyväni tai jättäväni tulematta. Sain puheestani hyvää palautetta, joka oman onnistuneen fiilikseni päälle tuntui kuin kirsikalta kakussa. Rakastan tavallan myös helpottuneisuuden tunnetta, joka tulee, kun ison stressin voi vihdoin pudottaa hartioiltaan. Silloin tietää välittäneensä asiasta, josta on suoriutunut ja jonka on käsitellyt läpi. Uskon, että ainoastaan tällaiset kokemukset vievät minua eteenpäin jatkossakin.

Itsearviointi vaikuttavasta puheesta;

1. Valmistautuminen

- Mielestäni varasin aikaa riittävästi ja harjoittelin puhettani paljon. harjoittelun avulla en loppujen lopuksi tarvinnut muistiinpanoja juuri ollenkaan.
-Kotona harjoitellessani mietin aina ympärilleni luokkahuoneen ja yleisöni, jolloin itse puhetilanne oli helpompi. Luin aiheestani myös internetistä paljon tietoa, mutta olisin vinut sisällyttää puheeseen enemmän faktaa ja ottaa asiaan muutaman erilaisen näkökulman.
-Tavoitteeni oli mielestäni selkeä, ja lopetin puheen vielä tiivistämällä sanomani yhteen lauseeseen, josta sain hyvää palautetta.
-Tiesin puhuvani aiheesta, josta jokaisella varmasti olisi omaa kokemusta ja kaikki voisivat jollain tavalla samaistua siihen, joten kuulijoiden mielenkiintoa ei tarvinnut väkisin pitää yllä. Oli mukava nähdä, että ihmiset kuuntelivat tarkkaan.
-Pyrin olemaan puheessani mahdollisimman aito ja oma itseni, enkä yrittänyt liikaa. Mielestäni onnistuin hyvin, ja sain puheeseen sisällytettyä haluamani efektit kuten luontevat käsilikkeet.

2. Esiintyminen
- Sain puheestani yleisesti hyvää palautetta, josta olin onnellinen. Sain kehuja luontevasta esiintyjän roolistani sekä hyvistä viestintätaidoistani opettajalta, ja luokkakavereidenkin arviot olivat pääsääntöisesti arvosanoja 4 tai 5.
- Opettajan kanssa keskustelimme puheen asiasisällöstä, joka olisi voinut olla laajempi. Olen asiasta samaa mieltä, ja seuraavassa puheessani aion ottaa tämän huomioon.
Videosta;
- Olisin voinut ottaa tilaa haltuun paremmin, ja liikkua puheeni aikana hieman paikalla seisomisen sijaan. Myös joissakin kohdissa olisin voinut artikuloida sanoja paremmin.
- Puhuin mahdollisimman paljon yleisölle muistiinpanojeni sijaan, mistä olin tyytyväinen katsoessani videota. Muutenkin puhuin mielestäni sujuvasti ja siirryin kappaleesta toiseen ilman suurempia miettimistaukoja.
- Puhettani oli mukava myös itse katsoa, koska minulla on eläväiset kasvot, ja puheenkin aikana hymyilin useaan kertaan. Se loi yleisesti positiivisen kokonaisvaikutelman.

3. Jälkeenpäin ja vaikutukset tulevaan

- Puhetilanne ei loppujen lopuksi ollutkaan niin jännitävä ja kamala kuin olin ajatellut. Kun pääsin vauhtiin, aloin jopa nauttimaan esiintymisestä.
- Tilanteen jälkeen olin helpottunut ja iloinen siitä, että onnistuin juuri niin kuin olin suunnitellutkin.
- Puhe opetti minulle paljon, ja ennen kaikkea se toi rohkeutta vastaisuudessakin asettaa itsensä painetilanteisiin. Tajusin, että vain näin voin kehittyä esiintyjänä.
- Ensi kerralla aion puhua jostain aiheesta, joka yhtä lähellä sydäntäni kuin tämän aihe, mutta aion sisällyttää puheeseen enemmän asiasisältöä omien kokemuksieni sijaan.

Oivallukset puheista;

1. Jos puheen lukee suoraan muistiinpanoista, se syö ison osan vaikuttavuudesta.
-       Vaikka itse puhe olisi sisällöltään vaikuttava, sen vaikuttavuus kärsii, jos puhuja on opetellut puheen ulkoa sanasta sanaa. Tietynasteinen improvisaatio elävöittää esitystä.

2. Kun puheessa pääsee alkuun, se yleensä lähtee sujumaan odotuksia paremmin.
-      Vaikka tilanne on tottakai jännittävä, yleensä se ei kuitenkaan ole niin kamalaa kuin mitä itse on ajatellut. Kun saa itsensä yleisön eteen ja ensimmäiset lauseet sanottua, esiintyminen yleensä helpottuu.

3. Myös puhe hyvin tavallisesta aiheesta voi olla mielenkiintoinen, jos sen osaa esittää hyvin.
-       Monesta puheesta ajattelin aiheen kuultuani, että onpas tylsä aihe. Monesti kuitenkin yllätyin, sillä jotkut puhujat saivat mielestäni tylsistä aiheista oikein mielenkiintoisia puheita aikaan.

4. Havaintomateriaalin käyttö voi häiritä puheen vaikuttavuutta.
-       Esimerkiksi PowerPoint-esityksen käyttämistä havaintomateriaalina kannattaa miettiä, sillä puheesta tulee sen myötä usein enimmäkseen informatiivinen. Tämänkin syö vaikuttavuutta, joka on kuitenkin puheen yksi kulmakivistä.

5. Älä  yritä liikaa, pyri olemaan luonnollinen ja ennen kaikkea luota itseesi!
-      Parhaiten puhe onnistuu, kun lopettaa turhan yrittämisen, hengittää syvään pari kertaa ja luottaa itseensä.

# data[].attributes.body
Katsaus menneeseen ja tulevaan, kokonaisarvio 11.10.2018

Opintoperiodi on nyt melkein ohi, ja arvioinnit ovat lähellä. Minulle tämän oppimispäiväkirjan pitäminen on ollut hyödyllistä, sillä olen joutunut analysoimaan itseäni esiintyjänä ja käsittelemään esiintymisjännitystä, joka on ollut minulle aina vaikea asia. Vaikuttavan puheen pitäminen oli ehkä kuitenkin kaikkein hyödyllisin ja samalla pelottavin asia, mitä kurssilla tehtiin. Olen kuitenkin onnellinen siitä, että pystyin siihen ja mitä kaikkea se minulle opetti.
Tavoitteeni ovat kuitenkin edelleen samat; tarvitsen lisää harjoitusta kehittyäkseni hyväksi puhujaksi, joka pystyy näyttämään koko potentiaalinsa jossain muuallakin kuin kotona peilin edessä. Jatkossa laitan itseni useammin esiintymistilanteisiin siedättääkseni itseäni, ja sen kautta joskus opin loistavaksi puhujaksi. Olen kiitollinen tämän kurssitoteutuksen opettajalle vaivannäöstä ja kurssikavereilleni tuesta ja turvasta, ja toivon jatkossakin tämäntyylisiä kursseja järjestettävän.

Kiitos ja kuittaus!
Emilia Suvanto, 18LIKO5B
Tampereen ammattikorkeakoulu